Procediment administratiu per a la tramitació dels expedients d'instal·lacions frigorífiques
Documentació a presentar per una nova instal·lació o modificació
Documentació que cal presentar per a un canvi de refrigerant
Documentació que cal presentar per al desmantellament i baixa d'una instal·lació
Documentació que cal presentar per a un canvi de titularitat
Procediment d'autorització de solucions alternatives a les prescripcions tècniques reglamentàries
Requisits i obligacions de les empreses frigoristes automantenidores
Tarifes a aplicar pels organismes de control
Revisions i inspeccions periòdiques de les instal·lacions existents
Empreses instal·ladores conservadores frigoristes existents
El Reglament de seguretat per a plantes i instal·lacions frigorífiques, aprovat pel Reial decret 3099/1977, de 8 de setembre (BOE núm. 291, de 6.12.1977), i les seves successives instruccions tècniques complementàries MI-IF, establien les condicions tècniques de seguretat d'aquestes instal·lacions.
L'Ordre del Departament d'Indústria i Energia de 18 de setembre de 1995, sobre el procediment d'actuació de les empreses instal·ladores conservadores, de les entitats d'inspecció i control i dels titulars en les plantes i instal·lacions frigorífiques (DOGC núm. 2114, de 13.10.1995), va regular l'aplicació a Catalunya del Reglament esmentat.
L'experiència adquirida en l'aplicació del Reglament esmentat, els avanços tecnològics, la distribució de competències en l'organització territorial de l'Estat espanyol, la integració de l'Estat en la Unió Europea, i la consideració de nous objectius mediambientals i energètics a més dels de seguretat, han motivat la publicació del Reial decret 138/2011, de 4 de febrer.
La Llei 12/2008, de 31 de juliol, de seguretat industrial (DOGC núm. 5191, de 8.8.2008), d'acord amb el nou règim competencial establert per la Llei orgànica 6/2006, de 19 de juliol, de Reforma de l'Estatut d'autonomia de Catalunya (BOE núm. 172, de 20.7.2006), modifica el marc normatiu en l'àmbit de la seguretat industrial, abans establert en la Llei 13/1987, de 9 de juliol, de seguretat de les instal·lacions industrials (DOGC núm. 869, de 27.7.1987).
El Decret 30/2010, de 2 de març, pel qual s'aprova el Reglament de desplegament de la Llei 12/2008, de 31 de juliol, de seguretat industrial (DOGC núm. 5582, de 8.3.2010), regula, entre altres, el règim jurídic dels organismes de control, els professionals i les empreses instal·ladores.
La Llei 26/2010, de 3 d'agost, de règim jurídic i de procediment de les administracions públiques a Catalunya (DOGC núm. 5686, de 5.8.2010), regula la comunicació prèvia i la declaració responsable per fer-les servir com a eina de tramitació preferent dins de la filosofia de la simplificació administrativa, i faculta l'Administració per realitzar comprovacions posteriors per verificar la conformitat de les dades.
La Llei 10/2011, de 29 de desembre, de simplificació i millorament de la regulació normativa (DOGC núm. 6035, de 30.12.2011), modifica la Llei 12/2008, de 31 de juliol, de seguretat industrial, i afecta, entre altres, diversos aspectes del règim de prestació de serveis d'inspecció.
Per tot això, és necessari establir aquesta Ordre, per tal de regular a Catalunya les normes de procediment i les tarifes que han d'aplicar els organismes de control necessàries per a l'execució a Catalunya del Reial decret 138/2011, de 4 de febrer, inspirant-se en els principis de racionalització i eficàcia administrativa.
En conseqüència, d'acord amb el que disposa l'article 139.1 de l'Estatut d'autonomia de Catalunya i en exercici de les atribucions que em confereix la Llei 12/2008, de 31 de juliol, de seguretat industrial,
El titular de la instal·lació ha de presentar, en qualsevol de les oficines o seus electròniques dels organismes de control autoritzats, la documentació que es detalla en diferents articles d'aquesta Ordre, en els supòsits següents:
a) Prèviament a la posada en servei d'una nova instal·lació frigorífica de nivell 1 o 2.
b) Prèviament a la posada en servei d'una modificació d'una instal·lació ja existent que impliqui canvis en les característiques tècniques, segons la definició de l'article 24 del Reial decret 138/2011, de 4 de febrer.
c) Posteriorment a un canvi de refrigerant, per motius mediambientals, que no impliqui modificació de la instal·lació, perquè, d'acord amb l'article 24 del Reial decret 138/2011, de 4 de febrer, no quedin alterades les característiques tècniques de la instal·lació.
d) Posteriorment al desmantellament i baixa d'una instal·lació frigorífica.
e) Posteriorment al canvi de titularitat d'una instal·lació frigorífica.
3.1 Per a la posada en servei d'una nova instal·lació frigorífica o d'una modificació d'una d'existent, quan siguin de nivell 1, el seu titular ha de presentar la documentació següent:
Memòria tècnica d'acord amb les especificacions del Reial decret 138/2011, de 4 de febrer.
3.2 Per a la posada en servei d'una nova instal·lació frigorífica o d'una modificació d'una d'existent, quan siguin de nivell 2, el seu titular ha de presentar la documentació següent:
Projecte signat per un tècnic titulat competent, d'acord amb les especificacions del Reial decret 138/2011, de 4 de febrer, i de les seves instruccions tècniques complementàries.
Contracte de manteniment amb una empresa frigorista.
Pòlissa de responsabilitat civil d'una quantia mínima de 500.000 €, en el cas d'instal·lacions amb refrigerants dels grups L2 o L3.
Per a un canvi de refrigerant d'una instal·lació frigorífica el seu titular ha de presentar una declaració responsable subscrita per la persona titular de la instal·lació, d'acord amb el model que hi ha a la pàgina web del Departament d'Empresa i Ocupació, on s'incorporen les dades per identificar la instal·lació i en la qual declara que disposa de la documentació següent:
Certificat d'execució del canvi de refrigerant emès per una empresa frigorista, que inclogui que no s'han alterat les característiques de la instal·lació.
Certificat de reciclatge o de tractament de residus del refrigerant recuperat, signat per una empresa gestora de residus autoritzada.
Per a un desmantellament i baixa d'una instal·lació frigorífica, el seu titular ha de presentar una declaració responsable subscrita per la persona titular de la instal·lació, d'acord amb el model que hi ha a la pàgina web del Departament d'Empresa i Ocupació, on s'incorporen les dades per identificar la instal·lació i en la qual declara que disposa de la documentació següent:
Certificat d'execució del desmantellament signat per una empresa frigorista.
Certificat amb la descripció de les actuacions de tractament ambiental dels residus generats i de descontaminació portades a terme, signat per una empresa gestora de residus autoritzada.
Per a un canvi de titularitat d'una instal·lació frigorífica, el seu titular ha de presentar declaració responsable subscrita per la persona titular de la instal·lació, d'acord amb el model que hi ha a la pàgina web del Departament d'Empresa i Ocupació, on s'incorporen les dades per identificar la instal·lació i en la qual declara que compleix els requisits legals aplicables a aquest tipus d'instal·lació i que disposa de la documentació següent:
Documents acreditatius del canvi de titularitat.
Contracte de manteniment de la instal·lació frigorífica amb una empresa frigorista (en cas d'instal·lació de nivell 2).
Pòlissa de responsabilitat civil de quantia mínima de 500.000 euros (en cas d'instal·lació de nivell 2 amb refrigerants dels grups L2 o L3).
7.1 Les instal·lacions frigorífiques poden ser realitzades mitjançant l'aplicació de solucions tècniques alternatives a les que estableix el Reial decret 138/2011, de 4 de febrer, sempre que garanteixin un nivell de seguretat i unes prestacions equivalents o superiors.
7.2 En aquests casos, prèviament a la posada en servei de la instal·lació segons l'article 2 d'aquesta Ordre, el titular ha de presentar una sol·licitud d'autorització a l'oficina de gestió empresarial amb la documentació tècnica corresponent al nivell de la instal·lació, memòria tècnica en el cas de nivell 1 o projecte en el cas de nivell 2, que justifiqui la superioritat o equivalència amb el Reial decret 138/2011, de 4 de febrer, o les seves ITC, de la seguretat i prestacions de les mesures substitutòries proposades, així com un informe favorable sobre això emès per un organisme de control.
7.3 La Direcció General d'Energia, Mines i Seguretat Industrial ha de resoldre en el termini de 20 dies hàbils a comptar de la data de presentació de la sol·licitud.
Transcorregut aquest termini sense que s'hagi emès la resolució, s'ha d'entendre estimada la sol·licitud.
Contra aquesta Resolució es pot interposar recurs d'alçada davant del conseller d'Empresa i Ocupació.
7.4 Un cop executada la instal·lació amb les solucions alternatives, el titular ha de presentar a l'organisme de control la documentació prevista a l'article 3 d'aquesta Ordre.
Expedients de noves instal·lacions i de modificacions d'instal·lacions.
Tarifa màxima per a la recepció i control administratiu, i control tècnic amb inspecció de la instal·lació d'acord amb les instruccions aprovades per l'òrgan competent del Departament, de cada expedient:
Instal·lacions de nivell 1: OC-IF-A1 = 111,96 euros.
Si la potència elèctrica instal·lada en compressors és superior a 30 kW en algun dels sistemes frigorífics, però la suma total és inferior a 100 kW, amb refrigerants L1: OC-IF-A2 = 264 euros.
Si la potència elèctrica instal·lada en compressors total és superior a 100 kW amb refrigerants L1, o es refreden cambres d'atmosfera artificial, o s'empren refrigerants L2 o L3, s'han d'aplicar les tarifes màximes generals OC-G1 i OC-G2.
Canvi de refrigerant, desmantellament i baixa d'instal·lació i canvi de titularitat
Tarifa màxima per a cada expedient de tramitació de canvi de refrigerant (sense modificació de la instal·lació), desmantellament i baixa d'instal·lació o canvi de titularitat: OC-IF-C1: 16,10 euros.
Les empreses instal·ladores conservadores frigoristes existents en data de 8.9.2011 d'entrada en vigor del Reial decret 138/2011, de 4 de febrer, poden continuar exercint la seva activitat, tot i que s'han d'adaptar als requisits i condicions establerts en el capítol III del Reial decret 138/2011, de 4 de febrer.
A aquest efecte, han de presentar una declaració responsable a l'oficina de gestió empresarial, on facin constar a quin nivell d'empresa frigorista volen ser incloses, i que compleixen i que compliran permanentment els requisits i les obligacions que estableix el Reial decret 138/2011, de 4 de febrer.
Es deroguen totes les disposicions de rang igual o inferior a aquesta Ordre que s'oposin a les prescripcions que conté o la contradiguin.
En particular, resten derogades les disposicions següents:
Ordre de 18 de setembre de 1995, del Departament d'Indústria i Energia, sobre el procediment d'actuació de les empreses instal·ladores conservadores, de les entitats d'inspecció i control i dels titulars en les plantes i instal·lacions frigorífiques.
Capítol 7 del títol 1 de l'annex de l'Ordre IUE/361/2010, de 17 de juny, per la qual s'estableix l'import màxim de les tarifes que han d'abonar els destinataris dels serveis de control del compliment reglamentari de la seguretat industrial i de la inspecció tècnica de vehicles als operadors de la inspecció en matèria de seguretat industrial (DOGC núm. 5660, de 30.6.2010).